กสิกรแฟคเตอรีอุ้มซื้อซ่อมเครื่องจักร
คาดโรงงานเสียหายหนักแสนล.‘ลดต้นลดดอก’แค่4%นาน3ปี
30 ต.ค. 2565

คาดโรงงานเสียหายหนักแสนล.‘ลดต้นลดดอก’แค่4%นาน3ปี
กสิกรแฟคเตอรีฯ ออกมาตรการลด ยืด เพิ่ม ช่วยลูกค้าซื้อเครื่องจักรใหม่ ซ่อมของเดิม คาดจมน้ำเสียหายรวม 9.6 หมื่นล้าน–1.6 แสนล้านบาท
นายศาศวัต วีระปรีย ประธานกรรมการบริหาร บริษัท แฟคเตอรี แอนด์ อีควิปเมนท์ กสิกรไทย กล่าวว่า ปัญหาอุทกภัยที่เกิดขึ้นบริษัท ประเมินว่าน่าจะมีสินทรัพย์ประเภทเครื่องจักรและอุปกรณ์ของสถานประกอบการต่างๆ ได้รับความเสียหายมูลค่ารวมประมาณ 9.6 หมื่นล้านบาท–1.6 แสนล้านบาท จึงออกมาตรการ “ลด ยืด เพิ่ม” เพื่อช่วยเหลือลูกค้าที่ประสบภัย




 
โครงการนี้จัดขึ้นพิเศษเพื่อช่วยลูกค้าที่ต้องการสั่งซื้อเครื่องจักรใหม่เข้ามาทดแทนส่วนที่เสียหาย ด้วยการคิดดอกเบี้ยพิเศษแบบลดต้นลดดอกแค่ 4% ใน 3 ปีแรก พร้อมยืดระยะเวลาการผ่อนชำระนานสูงสุด 7 ปี พักชำระเงินต้นและดอกเบี้ยให้สูงสุดถึง 6 เดือน และให้วงเงินสินเชื่อสูงสุด 100% ของมูลค่าเครื่องจักร 
ขณะที่ลูกค้าที่ต้องการจะซ่อม แซมเครื่องจักรเดิม ก็สามารถขอสินเชื่อเพื่อฟื้นฟูกิจการสำหรับการปรับปรุงและซ่อมแซมเครื่องจักรและสถานประกอบการได้ 
สำหรับลูกค้าที่มีวงเงินลีสซิงเครื่องจักรอยู่แล้ว บริษัทจะขยายระยะเวลาปลอดชำระเงินต้นและดอกเบี้ยให้สูงสุด 6 เดือน และต่อให้สูงสุดอีก 6 เดือน หากสถานการณ์ยังไม่กลับสู่สภาวะปกติ ขึ้นอยู่กับความรุนแรงของผลกระทบที่ลูกค้าได้รับ
นอกจากนี้ บริษัทยังมีมาตรการช่วยเหลือด้านอื่นๆ เช่น ประสานงานกับผู้จำหน่ายเครื่องจักรที่เป็นพันธมิตร เพื่อเร่งเข้าตรวจสภาพและซ่อมแซมเครื่องจักรหลังน้ำลด หรือหาบริษัทที่เชี่ยวชาญทำความสะอาดเครื่องจักรและโรงงาน เพื่อเข้าทำความสะอาดเครื่องจักรให้กับลูกค้า กรณีลูกค้าต้องการซื้อเครื่องจักรจากต่างประเทศ บริษัทจะเป็นตัวกลางช่วยประสานงานให้ หรือกรณีต้องการเคลมประกันก็จะช่วยประสานงานกับบริษัทประกันภัย เพื่อพิจารณาชดเชยความเสียหายของเครื่องจักรให้รวดเร็วยิ่งขึ้น
นายศาศวัต คาดว่า หลังจากสถานการณ์น้ำท่วมคลี่คลายลง การบูรณะซ่อมแซมฟื้นฟูบ้านเรือน โรงงาน ถนนที่เสียหาย รวมทั้งการสร้างแนวป้องกันอุทกภัยที่มี ความสูงจะส่งผลให้ในปี 2555 จะมีการนำเข้าเครื่องจักรขยายตัวไม่ต่ำกว่า 10% โดยเฉพาะเครื่องจักรใน อุตสาหกรรมรับเหมา ยานยนต์และอิเล็กทรอนิกส์ เช่น รถขุด รถตัก รถเครน เครื่องซีเอ็นซี เครื่องฉีด เครื่องเป่า และขึ้นรูปพลาสติก
ทั้งนี้ ในรอบ 6 เดือนแรกของปี บริษัทได้อนุมัติวงเงินสินเชื่อลิสซิง/เช่าซื้อเครื่องจักรไปแล้วกว่า 5,000 ล้านบาท จากเป้าทั้งปี 8,000 ล้านบาท m